କେନ୍ଦୁଝର, ଅକ୍ଟୋବର ୨୭ (ଲୋକାଲ ୱାୟାର) : କେନ୍ଦୁଝର ଟାଉନ ଥାନା ଦେଇ ଯାଇଥିବା ୨୦ ନମ୍ୱର ଜାତୀୟ ରାଜପଥର ବାଇପାସ ଓଭରବ୍ରିଜ ତଳୁ ମଙ୍ଗଳବାର ଜଣେ ୩୫ ବର୍ଷୀୟା ମହିଳାର ଖଣ୍ଡ ବିଖଣ୍ଡିତ ମୃତ ଦେହ ଉଦ୍ଧାର କରାଯାଇଥିବା ସ୍ଥାନୀୟ ପୁଲିସ କହିଛି ।
ସ୍ଥାନୀୟ ଲୋକଙ୍କ ସୂଚନା ଅନୁସାରେ, ଆଜି ସକାଳ ପ୍ରାୟ ୧୦ଟା ବେଳେ ଜଣେ ବ୍ୟକ୍ତି ଏକ ଲୁନା ମୋପେଟ୍ ନଂ (ଓଡ଼ି-୨୫ଇ-୦୯୧୭)ରେ ଏକ ବସ୍ତାକୁ ଲଦି ସନ୍ଦିଗ୍ଧ ଅବସ୍ଥାରେ ଯାଉଥିଲେ।
ଏହା ପରେ ଲୋକମାନେ ଟାଉନ୍ ଥାନାକୁ ଖବର ଦେଇଥିଲେ। ପୁଲିସ ଘଟଣାସ୍ଥଳରେ ପହଞ୍ଚି ଅଖାଟିକୁ ଖୋଲିବାରୁ ଜଣେ ମହିଳାଙ୍କ ଖଣ୍ଡ ବିଖଣ୍ଡିତ ଶରୀର ବାହାରି ଥିଲା।
ଘଟଣାକୁ ନେଇ ପୁଲିସ ଅଧିକାରୀ ସୁରେଶ ପାତ୍ର କହିଛନ୍ତି, ଘଟଣାର ତଦନ୍ତ ଜାରି ରହିଛି । ଖୁବଶୀଘ୍ର ମହିଳାଙ୍କ ପରିଚୟ ମିଳିବ । ଅଭିଯୁକ୍ତକୁ ଧରିବା ପାଇଁ ଉଦ୍ୟମ ଜାରି ରହିଛି ।
କେନ୍ଦୁଝର, ଅକ୍ଟୋବର ୧୯ (ଲୋକାଲ ୱାୟାର) : କେନ୍ଦୁଝରସ୍ଥିତ ତ୍ରିବେଣୀ କମ୍ପାନୀ ଓ ଏମଟିଏଲଏଲ ସିକ୍ୟୁରିଟି ଏଜେନ୍ସୀ ଶୋଷଣ କରୁଥିବା ଅଭିଯୋଗ କରି ଶତାଧିକ କର୍ମଚାରୀ ନମୋ ସେନା ନେତୃତ୍ୱରେ ସୋମବାର ଜିଲ୍ଲାପାଳଙ୍କ ଅଫିସ ଘେରାଉ କରିଥିଲେ ।
ସୁରକ୍ଷା ଦୃଷ୍ଟିରୁ ଘଟଣାସ୍ଥଳରେ ପୁଲିସ ମୁତୟନ ହୋଇଥିଲେ । ହେଲେ ଏହି ସମୟରେ ଜଣେ କର୍ମଚଚାରୀଙ୍କୁ ପୁଲିସ ମାଡ ମାରିବାରୁ ଉତ୍ତେଜନା ପରିସ୍ଥିତି ଉପୁଜିଥିଲା ।
ଆନ୍ଦୋଳନକାରୀ ଅଭିଯୋଗ କରିଛନ୍ତି ଯେ, ସେମାନେ ଦୀର୍ଘ ୬ ବର୍ଷ ହେଲା ଏହି କମ୍ପାନୀର ସିକ୍ୟୁରିଟି, ଡ୍ରାଇଭର, ମାର୍କେଟିଂ ସୁପର ଭାଇଜର, ଟାଇମକିପର, ଇଲେକ୍ଟ୍ରିସିଆନ, ସେଫଟି ଆଦି ପଦବୀରେ କାମ କରୁଥିଲେ ।
ଏପରିକି ମାଓ ଉପଦ୍ରୁତ ଅଞ୍ଚଳର ଯୁବକମାନଙ୍କୁ ପଥଭ୍ରଷ୍ଟ ନ ହୋଇ ସମାଜର ମୁଖ୍ୟସ୍ରୋତରେ ସାମିଲ ହେବା ପାଇଁ ତତ୍କାଳୀନ ଏସପିଙ୍କ ସହାୟତାରେ ଏହି କାମରେ ନିଯୁକ୍ତି ପାଇଥିଲେ ବୋଲି କହିଛନ୍ତି ।
ତେବେ ସେଥିରୁ ପାଖାପାଖି ଅଧାଅଧିକ ଲୋକଙ୍କୁ ବିଭିନ୍ନ ଆଳରେ ମାନସିକ ଯନ୍ତ୍ରଣା ଦେଇ ବାହାର କରି ଦିଆଯାଇଥିବା ଅଭିଯୋଗ ହୋଇଛି ।
କେନ୍ଦୁଝର, ଅକ୍ଟୋବର ୫ (ଲୋକାଲ ୱାୟାର) : କେନ୍ଦୁଝର ଜିଲ୍ଲାର ବିଭିନ୍ନ ସମସ୍ୟାର ସମାଧାନ ପାଇଁ ଚାରି ଦଫା ଦାବି ନେଇ ଗାନ୍ଧୀ ଜୟନ୍ତୀରୁ ବାରିଗାଁରୁ ପଦଯାତ୍ରାରେ ବାହାରି ଥିବା ଆନନ୍ଦପୁର ମା' ଧନେଇ ସେବା ସଂଘର କାର୍ଯ୍ୟକର୍ତ୍ତା ସୋମବାର କେନ୍ଦୁଝରରେ ପହଞ୍ଚି ଦାବିପତ୍ର ପ୍ରଦାନ କରିଛନ୍ତି ।
ଆନନ୍ଦପୁର ଓ ଚମ୍ପୁଆକୁ ରେଳ ଲାଇନ୍ ସଂଯୋଗ, ଜିଲ୍ଲାରେ ବୃହତ ଇସ୍ପାତ କାରଖାନା ସ୍ଥାପନା, ଏନ୍ଏଚ୍-୨୦ ବେଲବାହାଳୀଠାରେ ପୋଲ ଓ ରାସ୍ତାର ତୁରନ୍ତ ନିର୍ମାଣ ଏବଂ ରାସ୍ତା କାର୍ଯ୍ୟ ସମ୍ପୂର୍ଣ୍ଣ ନ ହେବା ପର୍ଯ୍ୟନ୍ତ ଟୋଲ ଆଦାୟ ବନ୍ଦ ରଖିବାକୁ ସେମାନେ ଦାବି କରିଥିଲେ ।
ଦାବି ପୂରଣ ନ ହେଲେ ଆସନ୍ତା ୧୨ ତାରିଖରୁ ଜିଲ୍ଲାପାଳ କାର୍ଯ୍ୟାଳୟ ସମ୍ମୁଖରେ ସଂଘ ଅନଶନରେ ବସିବ ବୋଲି ସଭାପତି ବିଷ୍ଣୁ ପ୍ରସାଦ ବାରିକ କହିଛନ୍ତି ।
କେନ୍ଦୁଝର, ସେପ୍ଟେମ୍ବର ୨୭ (ଲୋକାଲ ୱାୟାର) : କେନ୍ଦୁଝର ଜିଲ୍ଲା ହରିଚନ୍ଦନପୁର ବ୍ଲକ ଟାଙ୍ଗିରିଆପାଳ ପଞ୍ଚାୟତ ଶୁଆକାଠି ଗ୍ରାମର ଦଶରଥ ସିଂଙ୍କୁଙ୍କ ପୁଅ ଗୋବିନ୍ଦ ସିଂଙ୍କୁ(୨୪) ଅଜଣା ରୋଗରେ ଆକ୍ରାନ୍ତ ହୋଇ ବର୍ଷ ବର୍ଷ ଧରି ବିଛଣାରେ ପଡି ରହିଛନ୍ତି ।
ଗୋବିନ୍ଦଙ୍କ ଚିକିତ୍ସା ପାଇଁ ପରିବାର ପାଖରେ ଅର୍ଥର ଅଭାବ ରହିଥିବା ବେଳେ ସରକାରଙ୍କ ଠାରୁ ମଧ୍ୟ କୌଣସି ସୁବିଧା ପାଇନଥିବାରୁ ଆଜି ପର୍ଯ୍ୟନ୍ତ ଜୀବନ ସହ ସଂଘର୍ଷ କରି ଚାଲିଛନ୍ତି ଗୋବିନ୍ଦ ।
ଭଲ ପାଠ ପଢ଼ି ଉଚ୍ଚ ଶିକ୍ଷିତ ହେବାର ସ୍ୱପ୍ନ ଦେଖି ଗୋବିନ୍ଦ ଯେତେବେଳେ ୯ମ ଶ୍ରେଣୀକୁ ଉତ୍ତୀର୍ଣ୍ଣ ହେଲେ ସେତେବେଳ ହଠାତ୍ ସେ ଅଜଣା ରୋଗର ଆକ୍ରାନ୍ତ ହୋଇ ଧିରେ ଧିରେ ଦୁର୍ବଳ ହୋଇପଡ଼ିଥିଲେ ।
ଗରିବ ଆଦିବାସୀ ଘରର ପୁଅ ଗୋବିନ୍ଦର ଚିକିତ୍ସା ପାଇଁ ତାଙ୍କ ପରିବାର କିଛି ଟଙ୍କା ଯୋଗାଡ଼ କରି ପ୍ରଥମେ ହରିଚନ୍ଦନପୁର ଗୋଷ୍ଠୀ ସ୍ବାସ୍ଥ୍ୟକେନ୍ଦ୍ର ଓ ପରେ କରଞ୍ଜିଆ ଉପଖଣ୍ଡ ଚିକିତ୍ସାଳୟରେ ଭର୍ତ୍ତି କରିଥିଲେ ।
ସେଠାରେ ତାଙ୍କ ସ୍ବାସ୍ଥ୍ୟ ଅବସ୍ଥାରେ ସୁଧାର ନ ଆସିବାରୁ କଟକ ବଡ଼ ଡ଼ାକ୍ତରଖାନାକୁ ନେବାକୁ ଡାକ୍ତର ପରାମର୍ଶ ଦେଇଥିଲେ ।
ସେବେଠୁ ସେ ବିନା ଚିକିତ୍ସାରେ ଘରେ ଅଛି । ରୋଗରେ ଧିରେ ଧିରେ ତା'ର ଦୁଇଟି ଗୋଡ଼ ଓ ଡାହାଣ ହାତ ଅଚଳ ହେଇ ବଙ୍କା ହୋଇଯାଇଛି ।
ପୁଅର ଏ ଅବସ୍ଥା ଦେଖି ବାପା ଦଶରଥ ଓ ମା' ଟିଙ୍ଗି ଚିକିତ୍ସା ପାଇଁ ସରକାର ଓ ଜିଲ୍ଲା ପ୍ରଶାସନ ଠାରେ ନିବେଦନ କରିଛନ୍ତି ।
ପ୍ରଶାସନ ଦୃଷ୍ଟି ଦେଇ ଗୋବିନ୍ଦଙ୍କୁ ସରକାରଙ୍କ ପକ୍ଷରୁ ମିଳିଥିବା ସାହାଯ୍ୟ ଯୋଗାଇ ଦେବାକୁ ଗ୍ରାମବାସୀ ମଧ୍ୟ ଦାବି କରିଛନ୍ତି ।
କେନ୍ଦୁଝର, ସେପ୍ଟେମ୍ବର ୨୭ (ଲୋକାଲ ୱାୟାର) : କେନ୍ଦୁଝର ଜିଲ୍ଲା ତେଲକୋଇ ବ୍ଲକ ଉଦୟଗିରି ଜଙ୍ଗଲରେ ବାରହା ମାରିବା ଘଟଣାରେ ବନ ବିଭାଗ ଶନିବାର ତିନି ଜଣ ଶିକାରୀକୁ ଗିରଫ କରି କୋର୍ଟ ଚାଲାଣ କରିବା ସହ ସେମାନଙ୍କଠାରୁ ପ୍ରାୟ ତିନି କେଜି ବାରହା ମାଂସ ଜବତ କରାଯାଇଥିବା ଜଣେ ଅଧିକାରୀ ସୂଚନା ଦେଇଛନ୍ତି ।
କେନ୍ଦୁଝର, ସେପ୍ଟେମ୍ବର ୨୪ (ଲୋକାଲ ୱାୟାର) : କେନ୍ଦୁଝର ଜିଲ୍ଲା ଟାଉନ ଥାନା ଅନ୍ତର୍ଗତ ଜେଲ ଛକସ୍ଥିତ ଡିସିବି ବ୍ୟାଙ୍କ ସମ୍ମୁଖରୁ ଜଣେ ବ୍ୟବସାୟୀଙ୍କ ଠାରୁ ଗୁରୁବାର ୨ ଲକ୍ଷ ୩୦ ହଜାର ଟଙ୍କା ଲୁଟ ହୋଇଥିବା ନେଇ ଥାନାରେ ଅଭିଯୋଗ ହୋଇଛି ବୋଲି ସ୍ଥାନୀୟ ପୁଲିସ କହିଛି ।
ଏହି ସମୟରେ ଦୁଇ ଜଣ ଦୁର୍ବୃତ୍ତ ଏକ ବାଇକ୍ରେ ଠିକଣା ପଚାରିବା ବାହାନା କରି କାର ନିକଟକୁ ଆସିଥିଲେ ଏବଂ ସେଠାରୁ ଟଙ୍କା ଲୁଟି ନେଇ ଫେରାର ହୋଇ ଯାଇଥିଲେ ।
କେନ୍ଦୁଝର ଟାଉନ ଥାନା ପୁଲିସ ଘଟଣାସ୍ଥଳରେ ପହଞ୍ଚି ତଦନ୍ତ ଆରମ୍ଭ କରିଛି । ପୁଲିସ ସିସିଟିଭ ଫୁଟେଜ ମଧ୍ୟ ଯାଞ୍ଚ କରୁଛି ।
କେନ୍ଦୁଝର, ସେପ୍ଟେମ୍ବର ୨୩ (ଲୋକାଲ ୱାୟାର) : କେନ୍ଦୁଝର ଜିଲ୍ଲାରେ ଥିବା କିନ୍ନରମାନଙ୍କୁ ପୈାରପାଳିକା, ମେଡିକାଲ ଆଦି ବିଭିନ୍ନ ସ୍ଥାନରେ ସଫେଇ କର୍ମଚାରୀ ଭାବେ ନିଯୁକ୍ତି ଦେବା ଏବଂ ଚାଷକାର୍ଯ୍ୟରେ ନିୟୋଜିତ କରି ଜୀବନ ବଞ୍ଚିବାକୁ ସୁଯୋଗ ଦେବା ଦାବିରେ ବୁଧବାର ଦିନ କେନ୍ଦୁଝର କିନ୍ନର ସମାଜ ପକ୍ଷରୁ ଜିଲାପାଳଙ୍କୁ ଏକ ଦାବିପତ୍ର ପ୍ରଦାନ କରାଯାଇଛି ବୋଲି କିନ୍ନର ମହାସଂଘର ପ୍ରତିଷ୍ଠାତା ସାଧନା ମିଶ୍ର କହିଛନ୍ତି ।
ଏହି ଅବସରରେ କିନ୍ନରମାନଙ୍କ ବିଭିନ୍ନ ସମସ୍ୟା ଉପରେ ଅବଗତ କରିବା ସହ କାମଧନ୍ଦା ମିଳୁ ନ ଥିବାରୁ କିନ୍ନରମାନେ କିପରି ଜୀବନ ଜୀବିକା ପାଇଁ ବାଧ୍ୟ ହୋଇ ଭିକ୍ଷାବୃତି କରି ଚଳୁଛନ୍ତି ସେ ନେଇ ମତ ରଖିଥିଲେ ।
ଏଣୁ ସେମାନଙ୍କୁ କାମ ଧନ୍ଦା ଯୋଗାଇ ଦେବା ନେଇ ଜିଲ୍ଲାପାଳଙ୍କ ସହିତ ପୂର୍ବରୁ ଦୁଇ ଥର ଆଲୋଚନା କରିଥିବା ସାଧନା କିନ୍ନର କହିଛନ୍ତି ।
ସେମାନେ ବିଭିନ୍ନ ସାମାଜିକ କାର୍ଯ୍ୟରେ ସାମିଲ ହେଉଥିବା ବେଳେ ସୁଯୋଗ ଓ ସହାୟତା ମିଳିଲେ ସେମାନେ ଭଲରେ ଜୀବନ କାଟି ପାରିବେ ।
କେନ୍ଦୁଝର, ସେପ୍ଟେମ୍ବର ୧୪ (ଲୋକାଲ ୱାୟାର) : କେନ୍ଦୁଝର ଜିଲ୍ଳା ସାହରପଡା ବ୍ଲକର ୬୮ ଜଣ ଚାଷୀଙ୍କୁ ତାଙ୍କ ଧାନ ବିକ୍ରି ଟଙ୍କା ଦିଆଯାଇ ନ ଥିବା ଅଭିଯୋଗ କରି ନବ ନିର୍ମାଣ କୃଷକ ସଂଗଠନ ପକ୍ଷରୁ ସୋମବାର ଜିଲ୍ଲାପାଳଙ୍କ କାର୍ଯ୍ୟାଳୟ ସମ୍ମୁଖରେ ଚାଷୀ ବିକ୍ଷୋଭ କରୁଥିବା ବେଳେ ପୁଲିସ ଜୋରଜବରଦସ୍ତ ଉଠାଇ ନେଇଥିଲା ।
ଏନେଇ ସଙ୍ଗଠନ ଆଜି ସତ୍ୟାଗ୍ରହ କରୁଥିବା ବେଳେ ପୁଲିସ ସମସ୍ତଙ୍କୁ ଜୋର ଜବରଦସ୍ତ ଉଠାଇ ନେଇଥିଲେ । ଆନ୍ଦୋଳନକାରୀଙ୍କୁ ଉଠାଇବା ପାଇଁ ପୁଲିସକୁ ନାକେ ଦମ ହେବାକୁ ପଡିଥିଲା ।
ରାଜ୍ୟ ନେତା ଶେଷଦେବ ନନ୍ଦଙ୍କ ନେତୃତ୍ୱରେ ଅନୁଷ୍ଠିତ ଏହି ସତ୍ୟାଗ୍ରହରେ ଜିଲ୍ଲାର ବିଭିନ୍ନ ଅଞ୍ଚଳର ଚାଷୀ ଯୋଗ ଦେଇଥିଲେ।
କେନ୍ଦୁଝର, ସେପ୍ଟେମ୍ବର ୧୧ (ଲୋକାଲ ୱାୟାର) : କେନ୍ଦୁଝର ଜିଲ୍ଲା ସହରପଡା ବ୍ଲକରେ ଧାନକିଣା ଦୁର୍ନୀତିକୁ ନେଇ ଶୁକ୍ରବାର ନବ ନିର୍ମାଣ କୃଷକ ସଙ୍ଗଠନ ପକ୍ଷରୁ ସାମ୍ବାଦିକ ସମ୍ମିଳନୀ ଅନୁଷ୍ଠିତ ହୋଇଥିଲା।
ଏଥିରେ ସଂଗଠନର ରାଜ୍ୟ ସଂଯୋଜକ ଅକ୍ଷୟ କୁମାର କହିଛନ୍ତି, ଲ୍ୟାମ୍ପରେ ବିକ୍ରି ହୋଇଥିବା ଧାନର ଟଙ୍କା ଏହି ଦୁଇ ଦିନ ଭିତରେ ଚାଷୀଙ୍କୁ ନ ମିଳିଲେ ଆସନ୍ତା ୧୪ ତାରିଖରେ ଜିଲ୍ଲାପାଳଙ୍କ କାର୍ଯ୍ୟାଳୟ ସମ୍ମୁଖରେ ସମସ୍ତ ଚାଷୀ ସତ୍ୟାଗ୍ରହ କରିବେ ।
ଏନେଇ ସେମାନେ ବାରମ୍ବାର ଅଭିଯୋଗ କଲେ ମଧ୍ୟ ପଇସା ନ ପାଇବାରୁ ବାଧ୍ୟ ହୋଇ ଆନ୍ଦୋଳନକୁ ଓହ୍ଲାଇବେ ବୋଲି ଚେତାବନୀ ଦେଇଛନ୍ତି।
ଏହି ବ୍ଲକ ରେ ପାଖାପାଖି ତିନି କୋଟି ଟଙ୍କାର ଦୁର୍ନୀତି ହୋଇଥିବା ବେଳେ ବିଭିନ୍ନ ରାଜନୈତିକ ଦଳର ନେତା, ଲୋକ ପ୍ରତିନିଧି ସାମିଲ ରହିଥିବାରୁ ବଡ଼ ଦୁର୍ନୀତି ହୋଇଥିବା ଆଶଙ୍କା କରି କ୍ରାଇମବ୍ରାଞ୍ଚ ତଦନ୍ତ ଦାବି କରିଛି ସଂଗଠନ ।
ପ୍ରଶାସନ କେବଳ ଲ୍ୟାମ୍ପ ବିରୁଦ୍ଧରେ ଥାନାରେ ଏତଲା ଦେଇ ଚୁପ ବସିଥିବା ବେଳେ ଚାଷୀ ଙ୍କ ପଇସା କିପରି ମିଳିବ ସେ ନେଇ ପଦକ୍ଷେପ ନେଉଁଥିବାରୁ ଅସନ୍ତୋଷ ବ୍ୟକ୍ତ କରିଛନ୍ତି ଅକ୍ଷୟ କୁମାର ।
